ΓΡΑΠΤΗ ΕΡΩΤΗΣΗ E-1458/96 υποβολή: Carlos Robles Piquer (PPE) προς την Επιτροπή (12 Iουνίου 1996)

Θέμα: Ελεύθερη διακίνηση συμβολαιογραφικών πράξεων

Ο Γενικός Οργανισμός των Συμβολαιογράφων της Ευρωπαϊκής Ένωσης κατά την πρόσφατη σύνοδό του στη Μαδρίτη πρότεινε «ελεύθερη διακίνηση των συμβολαιογραφικών πράξεων» και «μεγαλύτερη εναρμόνιση της δραστηριότητας των συμβολαιογράφων στην ΕΕ».

Από την πλευρά του, ο πρόεδρος των ισπανών συμβολαιογράφων, ομιλών στην εν λόγω σύνοδο επισήμανε τις διαφορές μεταξύ της ελεύθερης άσκησης της επαγγελματικής δραστηριότητας των συμβολαιογράφων στην Ευρώπη. Ο πρόεδρος των ισπανών συμβολαιογράφων φρονεί ότι η ελεύθερη άσκηση της συμβολαιογραφικής δραστηριότητας στην Ευρώπη δεν είναι ούτε δυνατή ούτε και ευκταία, διότι ο συμβολαιογράφος αν και ελεύθερος επαγγελματίας ασκεί δημόσιο λειτούργημα στο πλαίσιο της εθνικής κυριαρχίας της χώρας του.

Αναφορικά με τις θέσεις αυτές, θα μπορούσε η Επιτροπή να μας αναφέρει πώς έχει σήμερα το θέμα των κοινοτικών ρυθμίσεων σχετικά με την ελεύθερη διακίνηση των συμβολαιογραφικών πράξεων και ποιά είναι η γνώμη της για ένα ενδεχόμενο περιορισμό της ελεύθερης κυκλοφορίας των συμβολαιογράφων στο εσωτερικό της Ευρωπαϊκής Ένωσης, λαμβάνοντας υπόψη ότι η αρχή της ελεύθερης κυκλοφορίας των ελευθέρων επαγγελματιών σε ολόκληρο το έδαφος της Ένωσης θα έπρεπε επίσης να ισχύσει για τους συμβολαιογράφους, δοθέντος ότι είναι και αυτοί ελεύθεροι επαγγελματίες;

Απάντηση του κ. Monti εξ ονόματος της Επιτροπής (22 Ιουλίου 1996)

Η Επιτροπή έχει ήδη λάβει θέση ((Στην έκθεσή της όσον αφορά τη δοθείσα συνέχεια στα ψηφίσματα πρωτοβουλίας του ΕΚ για την περίοδο συνόδου του Ιανουαρίου - Σεπτεμβρίου 1994 (έγγραφο SP(95) 3210/3 της 5.10.1995). )) όσον αφορά την ελεύθερη κυκλοφορία των συμβολαιογράφων και των συμβολαιογραφικών πράξεων σε σχέση με το ψήφισμα του Κοινοβουλίου της 18 Ιανουαρίου 1994 όσον αφορά την κατάσταση και την οργάνωση του επαγγέλματος του συμβολαιογράφου στην Κοινότητα μετά από έκθεση του κ. Marinho.

Όσον αφορά την ελεύθερη κυκλοφορία των συμβολαιογραφικών πράξεων, ο διάλογος συνεχίζεται με τη Διάσκεψη των Συμβολαιογράφων της Ευρωπαϊκής Ένωσης. Το Συμβούλιο συνεχίζει εξάλλου τις εργασίες του με αντικείμενο τη Σύμβαση των Βρυξελλών του 1968 και την διαβίβαση των συμβολαιογραφικών πράξεων.

Όσον αφορά την ελεύθερη κυκλοφορία των συμβολαιογράφων, όπως αναφέρεται στην προαναφερθείσα θέση, ο όρος της υπηκοότητας αποτελεί τον κύριο φραγμό της εν λόγω ελεύθερης κυκλοφορίας. Κατ'αρχήν θα πρέπει ο ίδιος επαγγελματικός τομέας των συμβολαιογράφων να καταργήσει τον εν λόγω όρο. Η εν λόγω κατάργηση δεν είναι ασυμβίβαστη με το ρόλο της δημόσιας αρχής, λαμβάνοντας υπόψη ότι όλο και περισσότερο υπήκοοι άλλων κρατών μελών έχουν το δικαίωμα να καταλάβουν θέσεις στις εθνικές δημόσεις υπηρεσίες. Επιπλέον, ο όρος της υπηκοότητας καθίσταται όλο και περισσότερο αναχρονιστικός, λαμβάνοντας υπόψη, για παράδειγμα, ότι το δικαίωμα του εκλέγεσθαι έχει παραχωρηθεί ((Από την οδηγία του Συμβουλίου 94/80 της 19.12.1994 - ΕΕ αριθ. L 368 της 30.12.1994. )) στους πολίτες της Ένωσης σε επίπεδο δημοτικών και κοινοτικών αρχών. Το υψηλό επίπεδο των επαγγελματικών προσόντων που απαιτείται για την πρόσβαση και την άσκηση του επαγγέλματος μπορεί να εξασφαλισθεί με τα μέτρα που προβλέπει η οδηγία 89/48/ΕΟΚ ((ΕΕ αριθ. L 19, της 24.1.1989. )) σχετικά με ένα γενικό σύστημα αναγνώρισης των διπλωμάτων.